Johan Oosthuizen trap vir liefdadigheid | News24
Johan Oosthuizen trap vir liefdadigheid
Fietsryer Johan Oosthuizen (40), stigterslid van nie-winsgewende Fuel on Wheels, gaan einde vandeesmaand die speke vir drie minderbevoorregte skole in die Oos-Kaap laat sing. By hom is sy vrou en regterhand, Ronelle Oosthuizen. Foto:MONIQUE BASSON
Ses dae. Honderd-twee-en-dertig ure in die saal van sy ysterperd. En 4 992km.
Alles vir liefdadigheid.
Fietsryer Johan Oosthuizen (40), stigterslid van die nie-winsgewende organisasie Fuel on Wheels, gaan einde vandeesmaand die speke vir drie minderbevoorregte skole in die Oos-Kaap laat sing: die Laerskool Innes, die Laerskool Winterberg en die Northern Lights School.
Hy skop af op 26 Maart om 12:00 by 49 Aalwynrylaan in Uitenhage en voltooi dié sesdag-tog op 1 April. Die sirkelroete wat hy gaan volg, begin by Aalwynrylaan na Hexrivierweg, dan deur Graaff-Reinetweg en Daniel Pienaarstraat tot terug in Aalwynrylaan.
Johan hoop om ten minste 160 rondtes van 5.2km per dag te voltooi. Dit beteken 832km per dag. 'n Allemintige 4 992km oor ses dae.
"Die eerste rondte sal dit net ek, Ruané Wentzel (11), Jamie-Lee Barendse (25), Janecke Schuin (10), die Fuel on Wheels-span en die motorfietsklub Entangled Freedom wees," sê Johan.
"Daarna is enigiemand welkom om saam met ons fiets te ry, draf of te stap."
Op Saterdag, 1 April is daar 'n spesiale rondte ter herinnering aan Jayde Panayiotou.
Die liefdadigheidstog word op 1 April by Danskraal in Cuylerstraat, Uitenhage met 'n potjiekos- en boerewors-kompetisie afgesluit. 'n Dansparty volg om 18:30.
"Dit is iets wat regtig 'n verskil maak en iemand se lewe ten beste verander.
"Afgesien dat hy graag mense wil help met dié uitdaging, gaan dit ook om mense te wys dat jou drome verwe-senlik kan word en dat mens moet aanhou en deurdruk - al gaan dit soms moeilik.
Maar dit is nie aldag kinderspeletjies om jou uithouvermoë tot die uiterste te toets nie.
Johan hoop om tydens dié uitdaging drie nuwe werêldrekords op te stel.
Eerste op sy rekordlys is die meeste kilometers om een spesifieke blok vir 'n nie-winsgewende organisasie. Die huidige rekord is 4 400km.
Volgende is die rekord vir die meeste opdraende platgery in ses dae. Die huidige rekord is 35 000m.
"Ek hoop om nie minder nie as 49 000m te klim. Dit gaan wees soos om Mount Everest in ses dae uit te klim."
En laastens, om vir 12 -ure aaneen fiets te ry.
En as jy hom vra of hy dit gaan maak, is hy beslis: "Sonder twyfel. Ek het genoeg pe-trol in my tenk."
Individue en sake-ondernemings kan by die uitdaging betrokke raak en so hul deel vir liefdadigheid doen.
Vir 'n donasie van R400, kan besighede 10 minute lugtyd op 26 Maart by LuisterFM "koop", en op dié dag hul onderneming op die lug bemark.
Verskeie motorfietsklubs gaan die dag daar wees.
"Ons nooi almal uit om ons te kom ondersteun," sê Johan.
Geldelike skenkings is ook welkom.
Johan het Fuel on Wheels in Maart 2016 begin. Sy eerste uitdaging was 'n 1 070km-toer van Johannesburg tot Ui-tenhage om Jamie-Lee Barendse (25), spina bifida-lyer, met 'n nuwe rolstoel te help.
Hulle het sedertdien ook vir Ruané Wentzel (11), wat aan primêre limfedeem ly, met 'n drukkous vir bloedvloei na haar been gehelp.
Hul liefdadigheid stop nie hier nie.
Fuel on Wheels het die 10-jarige Janecke Schuin, wat haar been in 'n ongeluk verloor het, met geld vir 'n kunsbeen bygestaan.
Verder het die organisasie kos, klere en skryfbehoeftes aan die Laerskool Innes in Uitenhage geskenk.
"Ons innige dank gaan aan die Entangled Freedom Bi-ker Club, asook die groter motorfiets-gemeenskap. Sonder hulle wonderlike ondersteuning sou ons insamelingprojekte nie so suksesvol wees nie," sê Johan.
"'n Groot dankie ook aan al die Fuel on Wheels-lede en die gemeenskap, sonder wie se harde werk en bydraes ons nie ons eerste verjaardag sou kon vier nie."